MÉRGEZŐ PÉNZ

„A pénz olyan, mint az orvosság – ha nem jól használják: méreg lesz belőle.”

Eötvös Károly

Magyarázd meg a fenti idézetet, mondj rá példát!

Gondold át ezzel kapcsolatban, amit *A varázsmag* című cikkben olvashatsz:

„A legtöbb kezdeményezés kölcsönnel indul. És éppen ez a baj. Sokszor olyasmi is felépül vagy megszületik a kölcsönvett varázsmaggal, ami károsítja a Földet, elpusztítja lakóit, az állatokat, a növényeket, az embereket vagy rengeteg szemetet termel. Gondold csak el, milyen bosszantó, ha a szüleid sok-sok munkával megtakarított pénzéből épül fel a szemétégető a közeletekben, ami beszennyezi a környék levegőjét!”

Biztosan van olyan gyerek ismerősöd, akinek gazdagok a szülei, és mindenféle, olykor felesleges dolgot is megvásárolnak neki. Miért lehet ártalmas az ilyen kényeztetés?

Talán olyanról is hallottál már, hogy egy gyerek sok pénzt, drága ajándékokat, tárgyakat kapott, de kevés figyelmet és szeretetet. Szerinted van itt valami összefüggés? Pl. A szülők idejét, energiáját elviszi a pénzkereset, és ezért nem tudnak eleget foglalkozni a gyerekükkel.